બીજે દિવસે રંજન સાઈકલ પર જતી હતી. મને જોઈ તેણે સાઈકલને બ્રેક મારી. પેન્ટ-શર્ટ, માથા પર સ્કાર્ફ અને આંખો પર ગોગલ્સ. મને જોઈ સાઈકલની બેલ મારી અને હસી. “આઘો ખસ, નહીંતર કચડી નાખીશ.” “કચડાઈ તો ગયો છું.” મેં મ્લાન વદને કહ્યું, “ઓશિયાળો ના થા, આખી જિંદગી પડી છે !” સાઈકલની પાછળ કેરિયરમાં છાપું હતું. તેણે છાપું કાઢીને એક પાનું ખોલીને મને બતાવતાં કહ્યું, “હું આ સમાચાર તને વંચાવવા આવતી હતી, ત્યાં તું રસ્તામાં મળી ગયો.”